- 1 Tesaronaika
- <
- 5
- >

5
Ari Wanopanom unangua kakom kenom beiro moraime.
1 Ena, arinoma yokamao, tora bengoro no yokamai Ari Wanopanom tokoi unangua kakom ka munom boi erowapune?* Mt 24:36 2 Ne yokamai nenen mora fingai ari kunei neinga yokamai giruwangua kakom winga fikepungamere epe Ari Wanopanom unangua kakom no yokamai fikepune. Iran i yaromi tokoi unangua kam munom boi erowapunga i faikename.* Mt 24:42-44; 2 Pi 3:10; Rew 3:3 3 Te unangua kakom tei ari yokamai “Epena kakom i wira dire moipune. Nonon nokapu moipune,” duwainga kakom tei bei niki de erowangua tarom kene kene eire yokamai fuka di erowamie. Te manom gan kui nowaro beinga kakom ganom kene kene eire kipi kainguamere ena epe tarom i kene kene eire yokamai fuka di erowangoro tongi nainga faikename.* Mt 24:39; Lk 21:34-35 4 Faikenamba, arinomao, ne yokamai si boingua akaiyom moikeinga ena ne yokamai kunei nongua yaromi ungua ganom nouro dunguamere ne yokamai Ari Wanopanom unangua kakom unangua ganom epe nouro dikename. 5 Te ne yokamai muruwo keranom sungua ari te aro dongua ari moimie. No muruwo giruwangua si boingua ari moikepune.* Ro 13:12; Ef 5:8-9 6 Ena ari yokamai wi faingamere no wi faikenapunba no inokore unanan eikere Ari Wanopanom unangua kakom kiapam morapune. 7 Kawom, ari wi fainga yokamai giruwangua wi faime. Te ari nuwi nero du dinga yokamai giruwangua kakom towane du dime. 8 Dimba no aro dongua wanupunga ari moipunga ena no inokore unanan eikenapune. Ena no fi ki si topunga mapunom te ari mun fi eropunga mapunom i epemere kuman kiminem akoinga tarom fuka duwame. Te Yai Gumam nonon akire di norowangua kakom kakom moi kuwom suwapunga inapunga i epemere birom gai kiminem einga tarom fuka di norowame.* Ef 6:14, 17 9 Yai Gumam nonon bei niki de norowaro bengua yaromi gunom boi narekeme. Tamanume. No Ari Wanopanom Yesu Kirisito akire di norowangoro kakom kakom moi kuwom suwapunga inaro bepunga Yai Gumam gunom boi norome.* 1 Te 1:10; 2 Te 2:14 10 Ena Yesu tokoi unangua kakom no fi ki si topunga yokamai yokori morapunga bo mora gorapunga no te yaromi gere ama morapunga yaromi goi norome.* Ro 14:7-9 11 Ena iran ne yokamai epena beingamere epe ama ka i di ipo ka de erere denom minom bei erowai te erere te ne yokamai towane towane akire di ereiyo!* Yut 1:20-21
Pauro kam mora gounaro bemie.
12 Ena, arinoma yokamao, no yokamai ne yokama ka ta yoporam boiro di erowapunie. Ari ne yokamai kokonan bei ereinga yokamai mun fi erieyo! Yokamai Ari Wanopanom yoporam boingua erere ne yokamai kiapanom bei erere te ne yokamai denom minomdi erowai te ereime.* 1 Ko 16:18; 1 Ti 5:17; Ip 13:17 13 Yokamai kokonan bei ereinga ena ne yokamai mun ori wom fi erere kanom akire diyo! Te ne yokamai nenen towane towane wira diro moiyo! 14 Te, arinoma yokamao, no yokamai ka ta yoporam boiro ne yokamai tokoi ama di erowapune. Ne yokama ari suwo koropane kokonan beikenainga yokamai kura kam di ereiyo! Te ari kuri firainga yokamai denom minom bei erowai te ereiyo! Te ari denom minom yoporam boikenainga yokamai akire di ereiyo! Te ne yokamai ari yai opai muruwo wira wira di ereiyo!* 2 Te 3:6, 11, 15 15 Ena ari ne yokamai tai bei niki dongua mapunom bei erowainga ne yokamai mokom ari yokamai bai erekeiyo! Bai erekenaimba kakom kakom muruwo ne yokamai towane towane mapunom nokapu bei erere te ari yokamai muruwo ama bei ereiyo!* Ro 12:17; 1 Pi 3:9 16 Ena ne yokamai kakom kakom mun fiyo!* Fir 4:4 17 Te ne yokamai kakom kakom ka make Yai Gumam ei teiyo!* Lk 18:1 18 Te tai kan ne yokamai fuka di erowangua Yai Gumam mun fi teiyo! Ne yokamai Kirisito Yesu ariyoma moinga ena Yai Gumam “Ne yokamai mun fi narowainga mapunom i epe beiyo!” yoporam boiro di erome.* Ef 5:20 19 Te Murom Sumuna ne yokamai akire di erowangua mounon wako tekeiyo!* Ef 4:30 20 Te ari yokamai Yai Gumam gunom kam ne yokamai imari de erowainga mounom ama wako erekeiyo!* 1 Ko 14:1, 39 21 Mounom wako erekere ka dingai fire muruwo ipu siyo! Ena ka i firo “I faimbo faikembo?” di moiro fanangua fi ki siyo!* 1 Yo 4:1 22 Ena tai niki dongua mapunom mapunom ma dere kon ta fiyo!
23 Ena Yai Gumam gore amine engua mapunom kapakom moingua yaromi nenen bei moingoro ne yokamai muruwo yo tongua moraime. Te yaromi ne yokamai kiapanom bei erowangoro ena no Ari Wanopanom Yesu Kirisito tokoi u mangi tawa unangua kakom ne yokamai denom minom te kuianom te ganom dinom yo tere moraimie.* Ro 15:33; 2 Te 3:16 24 Yai Gumam ne yokamai unom boi erongua yaromi “Na epe benaiye,” diro bengua ena kiapanom bei erowangua kokonan ama bei gouname.* 1 Ko 1:9; 2 Te 3:3
25 Ena, arinoma yokamao, ne yokamai no yokamai kanom dairo Yai Gumam ka make ei teiyo!* Kor 4:3; 2 Te 3:1 26 Te ne yokamai nonon arinoma kanere kurere ka nokapu di ereiyo!* Ro 16:16 27 Ena na yoporam boiro Ari Wanopanom kam i ne yokamai epe di ereiye: Ne yokamai ka munom i arinoma yokamai muruwo kere ereiyo! 28 Ena “Kakom kakom nonon Ari Wanopanom Yesu Kirisito ne yokamai bei nokapu de erowame,” di firapune. Mora epe.

- 1 Tesaronaika
- <
- 5
- >

*5:1: Mt 24:36

*5:2: Mt 24:42-44; 2 Pi 3:10; Rew 3:3

*5:3: Mt 24:39; Lk 21:34-35

*5:5: Ro 13:12; Ef 5:8-9

*5:8: Ef 6:14, 17

*5:9: 1 Te 1:10; 2 Te 2:14

*5:10: Ro 14:7-9

*5:11: Yut 1:20-21

*5:12: 1 Ko 16:18; 1 Ti 5:17; Ip 13:17

*5:14: 2 Te 3:6, 11, 15

*5:15: Ro 12:17; 1 Pi 3:9

*5:16: Fir 4:4

*5:17: Lk 18:1

*5:18: Ef 5:20

*5:19: Ef 4:30

*5:20: 1 Ko 14:1, 39

*5:21: 1 Yo 4:1

*5:23: Ro 15:33; 2 Te 3:16

*5:24: 1 Ko 1:9; 2 Te 3:3

*5:25: Kor 4:3; 2 Te 3:1

*5:26: Ro 16:16

© 1992 Wycliffe Bible Translators, Inc.